PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh NARIADENIE EURÓPSKEHO PARLAMENTU A RADY o nových psychoaktívnych látkach a pre SMERNICA EURÓPSKEHO PARLAMENTU A RADY ktorou sa mení vymedzenie pojmu „droga“ obsiahnuté v rámcovom rozhodnutí Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami /* SWD/2013/0320 final */





SK || EURÓPSKA KOMISIA || V Bruseli 17. 9. 2013 SWD(2013) 320 final PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh NARIADENIE EURÓPSKEHO PARLAMENTU A RADY o nových psychoaktívnych látkach a pre SMERNICA EURÓPSKEHO PARLAMENTU A RADY ktorou sa mení vymedzenie pojmu „droga“ obsiahnuté v rámcovom rozhodnutí Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami {COM(2013) 619 final} {COM(2013) 618 final} {SWD(2013) 319 final} PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh NARIADENIE EURÓPSKEHO PARLAMENTU A RADY o nových psychoaktívnych látkach a pre SMERNICA EURÓPSKEHO PARLAMENTU A RADY ktorou sa mení vymedzenie pojmu „droga“ obsiahnuté v rámcovom rozhodnutí Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami OBSAH 1........... Úvod.............................................................................................................................. 4 2........... Vymedzenie problému.................................................................................................... 3 3........... Analýza zásady subsidiarity............................................................................................. 6 4........... Politické ciele................................................................................................................. 6 5........... Politické možnosti a hodnotenie....................................................................................... 7 6........... Uprednostňovaná politická možnosť............................................................................. 11 7........... Monitorovanie a hodnotenie.......................................................................................... 12 PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh NARIADENIE EURÓPSKEHO PARLAMENTU A RADY o nových psychoaktívnych látkach a pre SMERNICA EURÓPSKEHO PARLAMENTU A RADY ktorou sa mení vymedzenie pojmu „droga“ obsiahnuté v rámcovom rozhodnutí Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami 1. Úvod Posúdenie vplyvu sa týka opatrení zameraných na zníženie dostupnosti nových psychoaktívnych látok, ktoré predstavujú riziko pre spotrebiteľov, na vnútornom trhu a zároveň zabránenie vzniku prekážok zákonného obchodu. Nové psychoaktívne látky (tzv. „nekontrolované psychoaktívne látky“) sú prírodné alebo syntetické látky, ktoré pôsobia na centrálnu nervovú sústavu a menia mentálne funkcie. Mnohé z týchto látok majú, alebo by mohli mať, aj iné použitie („zákonné použitie“), napríklad ako aktívne látky v liekoch. Nové psychoaktívne látky nepodliehajú kontrolným opatreniam v rámci dohovorov OSN o drogách, na rozdiel od psychoaktívnych látok ako kokaín alebo amfetamíny („nepovolené drogy“). Rýchly vznik a šírenie nových psychoaktívnych látok na vnútornom trhu predstavujú vývoj, ktorý je jednou z najnáročnejších výziev protidrogovej politiky EÚ v posledných rokoch. Rozhodnutím Rady 2005/387/SVV sa pre celú EÚ zriadil systém na výmenu informácií o týchto látkach, ktorý riadi Európske monitorovacie centrum pre drogy a drogovú závislosť (EMCDDA) a Europol, s cieľom hodnotiť ich riziká a podriadiť ich kontrole a trestným postihom v celej Európskej únii. V roku 2011 Komisia vo svojom posúdení dospela k záveru, že rozhodnutie Rady neumožňuje účinnú reakciu na výzvu, ktorú predstavujú nové psychoaktívne látky. 2. Vymedzenie problému Nové psychoaktívne látky, ktoré majú rôzne zákonné využitie, sú čoraz ľahšie dostupné na vnútornom trhu a konzumuje ich čoraz väčší počet ľudí. Potenciálne riziká, ktoré tieto látky predstavujú, prinútili orgány verejnej moci, aby v súvislosti s nimi prijali rôzne obmedzenia, ktoré môžu obmedziť zákonný obchod a pribrzdiť vývoj zákonného použitia. Medzi hlavné príčiny týchto problémov patria rozdielne vnútroštátne prístupy k novým psychoaktívnym látkam a neúčinnosť nástroja EÚ na riešenie problémov, ktoré s nimi súvisia. 2.1. Trh s novými psychoaktívnymi látkami Od roku 1997 do roku 2012 členské štáty oznámili 290 nových psychoaktívnych látok. Veľkú väčšinu z nich oznámili viaceré členské štáty. V posledných rokoch sa tempo oznámení prudko zrýchlilo – z 24 v roku 2009 na 73 v roku 2012. Počet látok, ktoré by sa mohli objaviť na trhu, sa môže pohybovať rádovo v tisícoch. 2.1.1. Trh s novými psychoaktívnymi látkami na rekreačné užívanie Miery užívania nových psychoaktívnych látok na rekreačné účely sa v posledných rokoch zvýšili a takéto užívanie je rozšírené najmä medzi mladými ľuďmi. V rámci prieskumu Eurobarometra v roku 2011 „Postoje mladých k drogám“ 5 % mladých ľudí v EÚ uviedlo, že užilo takéto látky aspoň raz v živote, pričom najvyššia miera takýchto užívateľov bola v Írsku – 16 %. Počet ľudí v EÚ, ktorí nové psychoaktívne látky užili v minulom roku, sa odhaduje na 2,2 milióna. Internet a sociálne siete uľahčili ich šírenie po celej Európskej únii – rýchle prieskumy centra EMCDDA zaznamenali od roku 2010 do roku 2012 štvornásobné zvýšenie počtu internetových obchodov predávajúcich tieto látky (zo 170 na 690). V posledných troch rokoch sa špecializované obchody predávajúce nové psychoaktívne látky otvorili najmenej v 13 členských štátoch. Tieto látky sa niekedy predávajú aj na čerpacích staniciach, vo videopožičovniach, v sexshopoch alebo trafikách. Spoločnosti vyrábajúce tieto látky majú sídla mimo EÚ (v Číne a Indii) a rýchlo sa prispôsobujú reštriktívnym opatreniam ponukou alternatívnych látok. Veľkosť trhu nových psychoaktívnych látok na rekreačné užívanie sa na základe analógie s trhom s extázou odhaduje na 0,5 miliardy EUR ročne. 2.1.2. Trh s novými psychoaktívnymi látkami na zákonné použitie Mnohé nové psychoaktívne látky, ktoré sa užívajú rekreačne, majú, alebo by mohli mať, rôzne využitie v priemysle – príkladom je GBL (oxolán-2-ón), 1-4 BDO (1,4-butándiol) a mCPP. V rámci celej Európskej únie však nie sú k dispozícii komplexné informácie, pretože v rámci existujúceho mechanizmu EÚ nie je ustanovený zber takýchto údajov a orgány členských štátov takéto použitie systematicky neoznamujú. Od roku 1997 centrum EMCDDA dostalo informácie o zákonnom použití zhruba pätiny oznámených látok. Je to významný podiel, ktorý môže byť podceňovaný vzhľadom na to, že tieto nové látky často nie sú dobre známe. Predpokladá sa, že veľkosť trhu s týmito látkami na zákonné použitie je značná, práve pre množstvo psychoaktívnych látok, ktoré sa na trhu nachádzajú, ktoré sa môžu na trhu ešte objaviť a pre ich potenciálne „dvojaké“ použitie (rekreačné užívanie a využitie v priemysle). 2.2. Problém 1: Riziká, ktoré predstavuje rekreačné užívanie nových psychoaktívnych látok Rekreačné užívanie nových psychoaktívnych látok môže poškodiť zdravie a ohroziť bezpečnosť konzumentov, navyše môže vytvoriť riziká a záťaže pre spoločnosť. Najčastejšie druhy poškodenia zdravia sú rozrušenie, delírium, tachykardia, hypertenzia, smrteľné predávkovanie, šírenie infekcií prenášaných krvou (ako HIV alebo hepatitídy typu C), psychické problémy, závislosť. Riziká sú vyššie pri užití viacerých nových psychoaktívnych látok naraz a v kombinácii s nepovolenými drogami alebo alkoholom. Riziká zvyšujú aj nedostatočné informácie o spôsobe podávania týchto látok. Vzhľadom na to, že môžu ovplyvniť duševné zdravie a fungovanie v spoločnosti, časté užívanie nových psychoaktívnych látok môže mať negatívny vplyv na spoločnosť a nepriaznivo ovplyvňovať rodinný život a spoločenstvá. Užívanie týchto látok môže obmedziť schopnosť riadiť auto a mohlo by vyvolať násilné správanie a páchanie trestnej činnosti. Do tohto trhu je v obmedzenej miere zapojený aj organizovaný zločin, najmä v súvislosti s predajom týchto látok spolu s nelegálnymi drogami. Náklady spojené s poškodením zdravia v dôsledku nových psychoaktívnych látok sa odhadujú na 211 miliónov EUR ročne a náklady spojené s presadzovaním trestnoprávnych opatrení sa odhadujú na 117 až 144 miliónov EUR ročne. 2.3. Problém 2: Prekážky zákonného obchodu na vnútornom trhu Reštriktívne opatrenia zavedené orgánmi verejnej moci s cieľom obmedziť rekreačné užívanie nových psychoaktívnych látok môžu prekážať zákonnému obchodu, pretože sťažujú hospodárskym subjektom prístup k týmto látkam, čo vedie k strate obchodných príležitostí. Zároveň môžu sťažiť aj výskum, a tak brániť vývoju nových spôsobov využitia. Obmedzenia sú pri jednotlivých látkach a v jednotlivých členských štátoch rôzne. V závislosti od druhu uplatnenej legislatívy sú povolené iba určité druhy použitia na vnútroštátnej úrovni a nedodržiavanie týchto predpisov sa trestá v rámci správneho alebo trestného práva. To vedie k prekážkam pre obchod, k fragmentácii a nerovnakým pravidlám hry a spoločnostiam to sťažuje fungovanie na celom vnútornom trhu. Obmedzujúce opatrenia môžu vyvolať reťazovú reakciu s vplyvom na hospodárske subjekty, pretože tieto látky sa často používajú vo výrobe iných látok a tovaru. Keďže je pravdepodobné, že trh s novými psychoaktívnymi látkami bude rásť a členské štáty zavedú ďalšie opatrenia s cieľom obmedziť ich rekreačné užívanie, očakáva sa, že sa budú zvyšovať aj prekážky zákonného obchodu. 2.4. Príčiny problému Toto sú základné príčiny problému: · Rozdielne prístupy na úrovni členských štátov: Rozdiely medzi zákonmi členských štátov a nekoordinované vnútroštátne opatrenia môžu mať nepriaznivé účinky na hospodárske subjekty na trhu s príslušnými látkami určenými na zákonné použitie a aj na spotrebiteľov. · Právne predpisy EÚ o nových psychoaktívnych látkach sú neúčinné: Rozhodnutie Rady je pomalé a reakčné, neposkytuje dostatočné dôkazy na prijatie vhodných a udržateľných rozhodnutí o látkach a chýbajú mu možnosti reštriktívnych opatrení. 2.5. Základný scenár Ak súčasný rámec zostane nezmenený, je pravdepodobné, že problémy sa zhoršia. Trh s príslušnými látkami na rekreačné užívanie sa pravdepodobne zväčší a do roku 2020 možno až zdvojnásobí. Zdravotné a sociálne náklady spojené s rastúcou dostupnosťou a užívaním škodlivých látok by sa úmerne zvýšili. Očakáva sa, že bude rásť aj trh s príslušnými látkami na zákonné použitie a nepriaznivé účinky rozdielnych vnútroštátnych prístupov a neúčinných právnych predpisov EÚ o zákonnom obchode budú ďalej trvať a pravdepodobne sa zintenzívnia. 3. Analýza zásady subsidiarity Článkom 114 ods. 1 ZFEÚ sa Európsky parlament a Rada splnomocňujú, aby prijímali opatrenia na aproximáciu ustanovení zákonov, iných právnych predpisov a správnych opatrení členských štátov, ktoré smerujú k vytváraniu a fungovaniu vnútorného trhu, kým v článku 114 ods. 3 ZFEÚ sa od Komisie vyžaduje, aby sa v týchto návrhoch zamerala na zabezpečenie vysokej úrovne ochrany zdravia, bezpečnosti a ochrany spotrebiteľa. Európska únia má povinnosť zabezpečiť vysokú úroveň ochrany ľudského zdravia pri stanovení a uskutočňovaní všetkých politík a činností EÚ (článok 168 ods. 1 ZFEÚ) a ochraňovať zdravie, bezpečnosť a hospodárske záujmy spotrebiteľov (článok 169 ods. 1 ZFEÚ). S cieľom vyriešiť problémy spojené s týmito látkami, ktoré predstavujú vážne riziká, je EÚ oprávnená začleniť ich do rozsahu ustanovení trestného práva týkajúcich sa nedovoleného obchodovania s drogami (článok 83 ods. 1 ZFEÚ). Európska únia je v lepšej pozícii ako členské štáty na to, aby prijala opatrenia na obmedzenie dostupnosti škodlivých nových psychoaktívnych látok na rekreačné užívanie na vnútornom trhu a zabezpečenie toho, aby rozdielne vnútroštátne prístupy nebránili zákonnému obchodu. Opatrenia na úrovni EÚ sú nevyhnutné, aby bolo možné rýchlo identifikovať a stiahnuť z trhu škodlivé nové psychoaktívne látky vo všetkých členských štátoch a znížiť výskyt a predchádzať vzniku prekážok zákonného obchodu v dôsledku opatrení členských štátov. 4. Politické ciele Toto sú hlavné politické ciele opatrení EÚ týkajúcich sa nových psychoaktívnych látok: · Znížiť prekážky zákonného obchodu s novými psychoaktívnymi látkami a predchádzať vzniku takýchto prekážok. · Ochraňovať zdravie a bezpečnosť spotrebiteľov pred rizikami, ktoré predstavujú škodlivé nové psychoaktívne látky. Toto sú konkrétne ciele: · Vyriešiť problémy spojené s látkami, ktoré predstavujú zdravotné, spoločenské a bezpečnostné riziko a ktoré vzbudzujú bezprostredné obavy v oblasti verejného zdravia. · Zlepšiť schopnosť rýchlo identifikovať a vyhodnotiť nové psychoaktívne látky a riešiť problémy s nimi spojené, v závislosti od ich rizík. · Uľahčiť zákonný obchod s týmito látkami na vnútornom trhu. · Zvýšiť súdržnosť reakcií jednotlivých členských štátov na škodlivé nové psychoaktívne látky, ktoré vzbudzujú cezhraničné obavy a znížiť riziko ich presunu medzi členskými štátmi. 5. Politické možnosti a hodnotenie Politické možnosti sú rozdelené do štyroch zoskupení vrátane možnosti zachovania súčasného stavu. Vylúčili sa tieto možnosti: regulácia špecializovaných obchodov a internetových obchodov; zavedenie autorizačného systému pre nové psychoaktívne látky na úrovni EÚ; zavedenie všeobecného zákazu; ukončenie opatrení EÚ. 5.1. Prehľad politických možností Zoskupenie 1: Zlepšovanie znalostí o nových psychoaktívnych látkach a ich analýzy Toto zoskupenie obsahuje možnosti posilnenia výskumu a analytických kapacít na úrovni EÚ v oblasti nových psychoaktívnych látok s cieľom umožniť EÚ poskytovať účinnejšie reakcie. 1. Zachovanie súčasného stavu Centrum EMCDDA a Europol iba porovnávajú a analyzujú informácie o zložení alebo očakávaných účinkoch látok tak, ako ich predkladajú členské štáty. 2. Uľahčenie štrukturálnej spolupráce medzi centrom EMCDDA, výskumnými inštitútmi a forenznými laboratóriami Európska únia poskytuje finančnú podporu na štrukturálnu spoluprácu medzi centrom EMCDDA, výskumnými inštitúciami vrátane Spoločného výskumného centra (JRC) a forenznými laboratóriami v celej EÚ s cieľom podporiť potreby informácií o konkrétnych látkach a pomôcť vykonávať a šíriť analýzu týkajúcu sa nových psychoaktívnych látok. 3. Vytvorenie výskumnej infraštruktúry na úrovni EÚ Vytvorí sa výskumná infraštruktúra v existujúcom výskumnom zariadení (JRC) alebo agentúre (EMCDDA) EÚ. Táto infraštruktúra by mala rovnaké úlohy ako tie, ktoré sú uvedené v možnosti (2). Zoskupenie 2: Riešenie problémov spojených s novými psychoaktívnymi látkami individuálne alebo po skupinách Toto zoskupenie obsahuje možnosti riešenia problémov spojených s novými psychoaktívnymi látkami na základe vyhodnotenia ich rizík (a prijatia opatrení) buď individuálne pre jednotlivé látky, alebo kolektívne pre celé skupiny látok. 1. Individuálny prístup (súčasný stav) Každá látka sa monitoruje a vyhodnocuje individuálne a rozhodnutie o zavedení alebo nezavedení reštriktívnych opatrení sa prijíma na základe konkrétnych rizík, ktoré predstavuje. 2. Kolektívny prístup na základe skupiny látok Monitorujú, vyhodnocujú a reštriktívnym opatreniam sa podrobujú celé skupiny podobných látok. Skupina sa vymedzuje na základe podobnej chemickej štruktúry (generický prístup) alebo farmakologického účinku (analogický prístup). 3. Individuálny prístup podporený informáciami o „inteligentne zoskupenej“ skupine látok Každá látka sa monitoruje, vyhodnocuje a podrobuje reštriktívnym opatreniam individuálne [ako v rámci možnosti (1)], ale zbierajú sa aj informácie o ďalších látkach z rovnakej skupiny. Preto je možné predvídať nový výskyt určitých látok, no hodnotenie rizika sa vykonáva pre každú jednu látku individuálne. Zoskupenie 3: Dočasné opatrenia Toto zoskupenie obsahuje opatrenia s cieľom dočasne obmedziť na spotrebiteľskom trhu dostupnosť nových psychoaktívnych látok, pri ktorých existuje podozrenie, že predstavujú bezprostredné riziko pre verejné zdravie, dokázané oznámenými úmrtiami a vážnymi zdravotnými následkami spojenými s ich konzumáciou, ako aj prevalenciou užívania látok vo viacerých členských štátoch. Obmedzenia sa zavádzajú do ukončenia hodnotenia rizika látok a nevzťahujú sa na ich obchodné a vedecké využitie ani na výrobky obsahujúce príslušnú látku, ktoré boli povolené v súlade s inými právnymi predpismi EÚ. 1. Bez dočasných opatrení (súčasný stav) Podľa rozhodnutia Rady neexistuje možnosť zaviesť dočasné opatrenia v celej EÚ. Rozhodnutie o obmedzení alebo neobmedzení dostupnosti látky sa prijíma až po dokončení hodnotenia rizika a toto rozhodnutie je trvalé. 2. Odporúčanie EÚ zaviesť dočasné opatrenia Komisia vydáva členským štátom odporúčanie zaviesť dočasné opatrenia s cieľom ihneď stiahnuť látku z trhu a zakázať jej distribúciu, predaj, prezentáciu alebo ponúkanie spotrebiteľom (priemyselné a vedecké použitie by nepatrilo do rozsahu obmedzenia). Členské štáty, ktoré odporúčanie vykonávajú, prijmú primerané opatrenia na zabezpečenie stiahnutia látky z trhu. 3. Rozhodnutie EÚ zaviesť dočasné opatrenia Platí to isté, čo v rámci možnosti (2), ale opatrenia sú pre členské štáty záväzné. Rozhodnutie o ich zavedení prijíma Komisia prostredníctvom vykonávacieho aktu. Porušenie týchto opatrení by sa trestalo správnymi sankciami, ktoré sa určia na vnútroštátnej úrovni. Zoskupenie 4: Konečné rozhodnutie o novej psychoaktívnej látke Toto zoskupenie obsahuje možnosti riešenia problémov spojených s látkou po dokončení hodnotenia rizika. Komisia identifikuje úroveň zdravotného, spoločenského a bezpečnostného rizika, ktoré látka predstavuje – nízku, strednú alebo závažnú – a určí, či by sa reštriktívne opatrenie malo zaviesť, alebo aký druh reštriktívnych opatrení by sa mal zaviesť. Zohľadňuje pritom tieto kritériá: poškodenie zdravia v dôsledku konzumácie látky (zranenie, choroba, fyzické a duševné postihnutie); škodlivé spoločenské následky spôsobené jednotlivcom a spoločnosti (napríklad fungovanie v spoločnosti, organizovaná trestná činnosť, nezákonné zisky); bezpečnostné riziká (šírenie chorôb, vplyv na bezpečnosť cestnej premávky). 1. Rozhodnutie EÚ podrobiť látky reštriktívnym opatreniam podporeným trestnými sankciami alebo bez akýchkoľvek opatrení (súčasný stav) Na základe výsledkov hodnotenia rizika Komisia Rade predloží legislatívny návrh, v ktorom sa bude od členských štátov vyžadovať, aby látku podrobili trestnoprávnym kontrolným opatreniam (vnútroštátne zákony o nelegálnych drogách sa vzťahujú na nové psychoaktívne látky), alebo zdôvodní, prečo to nie je nutné. Keďže vnútroštátne zákony o nelegálnych drogách musia byť v súlade s rámcovým rozhodnutím Rady 2004/757/SVV o nezákonnom obchode s drogami, ustanovenia rámcového rozhodnutia sa vzťahujú aj na nové psychoaktívne látky podrobené kontrole. Povolené sú iba výnimky pre zákonné použitie látky, stanovené v dohovoroch OSN o drogách. 2. Zachovanie súčasného stavu spolu s odporúčaním EÚ podrobiť látky reštriktívnym opatreniam spotrebiteľského trhu, podporeným správnymi sankciami Komisia má tri možnosti opatrení: ak určitá látka predstavuje nízke riziko, nezavedie sa žiadne obmedzenie; ak predstavuje stredné riziko, Komisia odporučí členským štátom, aby látku stiahli z trhu a zakázali jej distribúciu, predaj, vystavovanie alebo ponúkanie spotrebiteľom (obchodné, priemyselné a vedecké použitie sa neobmedzí); v prípade, že predstavuje závažné riziko, uplatňujú sa trestnoprávne ustanovenia ako v súčasnom stave. 3. Zachovanie súčasného stavu spolu s rozhodnutím EÚ podrobiť látky reštriktívnym opatreniam spotrebiteľského trhu, podporeným správnymi sankciami Platí to, čo v rámci možnosti (2), ale ak látka predstavuje stredné riziko, Komisia namiesto odporúčania prijme rozhodnutie podrobiť túto látku obmedzeniu na spotrebiteľskom trhu, ktoré bude záväzné a ktoré sa zavedie prostredníctvom vykonávacieho aktu. 5.2. Hodnotenie politických možností Zoskupenie 1: Zlepšovanie znalostí o nových psychoaktívnych látkach Súčasný stav nepomáha dosiahnuť politické ciele. Má nízke pozitívne vplyvy na verejné zdravie a bezpečnosť a nízku mieru prijateľnosti zo strany zainteresovaných strán. Nezahŕňa žiadne dodatočné náklady pre EÚ alebo členské štáty. Štrukturálna spolupráca medzi centrom EMCDDA, výskumnými inštitútmi a forenznými laboratóriami má vysoký pozitívny vplyv. Zabezpečuje vyššiu účinnosť opatrení EÚ tým, že produkuje dôkazy o škodách spôsobených novými psychoaktívnymi látkami. Vyžaduje finančné krytie z rozpočtu EÚ vo výške zhruba 3,7 milióna EUR v období rokov 2014 – 2020. Stretla sa s vysokou mierou prijateľnosti zo strany zainteresovaných strán. Výskumná infraštruktúra EÚ má rovnaké vplyvy, ale je neúmerná, pretože náklady na jej vytvorenie sú 5,1 milióna EUR a na jej prevádzku 1,4 milióna EUR ročne. Stretla sa s nízkou úrovňou prijateľnosti zo strany zainteresovaných strán. Zoskupenie 2: Riešenie problémov spojených s novými psychoaktívnymi látkami individuálne alebo po skupinách Individuálny prístup (súčasný stav) má stredný pozitívny vplyv na politické ciele. Nezlepšuje účinnosť opatrení EÚ, pretože nezlepšuje schopnosť EÚ predvídať vývoj na trhu, má však pozitívne vplyvy na zdravie a bezpečnosť, keďže poskytuje spoľahlivé dôkazy o rizikách každej látky. Má pozitívny vplyv na hospodárske subjekty na trhu s príslušnými látkami na zákonné použitie, pretože obmedzuje iba škodlivé látky. Stretol sa s dobrou mierou prijateľnosti zo strany zainteresovaných strán. Kolektívny prístup podľa skupín látok má stredný pozitívny vplyv na politické ciele, pretože pomáha predvídať vývoj na trhu a má pozitívne vplyvy na zdravie a bezpečnosť, má však negatívny vplyv na základné práva a na hospodárske subjekty na trhu s príslušnými látkami na zákonné použitie, pretože reštriktívne opatrenia sa môžu zaviesť v súvislosti s látkami aj napriek nedostatku dôkazov o ich škodlivosti. Zahŕňa nízke náklady pre EÚ a pre členské štáty a stretol sa s dobrou mierou prijateľnosti zo strany zainteresovaných strán. Individuálny prístup podporený informáciami o „inteligentne zoskupenej“ skupine látok má vysoký pozitívny vplyv na dosiahnutie politických cieľov, pretože kombinuje výhody oboch vyššie uvedených prístupov. Má vysoké vplyvy na zdravie a bezpečnosť a nezahŕňa žiadne dodatočné náklady pre EÚ a pre členské štáty. Má pozitívne vplyvy na hospodárske subjekty na trhu s príslušnými látkami na zákonné použitie a stretol sa s vysokou mierou prijateľnosti zo strany zainteresovaných strán. Zoskupenie 3: Dočasné opatrenia Nevyužívanie dočasných opatrení (súčasný stav) má vysoké negatívne vplyvy na dosiahnutie politických cieľov, pretože látky, ktoré môžu pravdepodobne spôsobiť ujmu, budú naďalej dostupné na trhu. Táto možnosť sa stretla s nízkou mierou prijateľnosti zo strany zainteresovaných strán. Odporúčanie EÚ zaviesť dočasné opatrenia má stredný pozitívny vplyv na politické ciele, pretože škodlivé látky sa rýchlo sťahujú zo spotrebiteľského trhu. Zostáva však riziko presunu, pretože nie je pravdepodobné, že úplne všetky členské štáty odporúčanie vykonajú. Zahŕňa obmedzené náklady pre rozpočet EÚ a pre rozpočty členských štátov (spojené s implementáciou). Hospodárske subjekty na trhu s príslušnými látkami na zákonné použitie zaznamenajú uľahčenie svojich činností prostredníctvom spoločného prístupu k určitým látkam v celej EÚ. Negatívne vplyvy na obchod a určité základné práva hospodárskych subjektov na rekreačné užívanie sú opodstatnené. Táto možnosť je primeraná a stretla sa s dobrou mierou prijateľnosti zo strany zainteresovaných strán. Vplyvy rozhodnutia EÚ zaviesť dočasné opatrenia sú podobné, no ešte intenzívnejšie, pretože ho vykonávajú všetky členské štáty. Je nákladnejšie ako odporúčanie, ale efektívnejšie v znížení rizika presunu a v dosiahnutí pozitívnych vplyvov na verejné zdravie. Činnosti hospodárskych subjektov na trhu s príslušnými látkami na zákonné použitie sa uľahčia spoločným prístupom k určitým látkam v celej EÚ. Táto možnosť je primeraná a stretla sa s vysokou mierou prijateľnosti zo strany zainteresovaných strán. Zoskupenie 4: Konečné rozhodnutie o novej psychoaktívnej látke Súčasný stav má nízke pozitívne vplyvy na dosiahnutie politických cieľov, pretože aj keď pomáha zlepšiť súdržnosť vnútroštátnych opatrení, neumožňuje primeraným spôsobom riešiť problémy spojené s látkami, ktoré predstavujú stredné riziká. Má negatívne, no opodstatnené vplyvy na základné práva. Vzbudzuje obavy týkajúce sa proporcionality a jeho miera prijateľnosti zo strany zainteresovaných strán je nízka. Pridanie možnosti prijať odporúčania EÚ o obmedzeniach spotrebiteľského trhu k možnosti zachovať súčasný stav má stredné pozitívne vplyvy na dosiahnutie politických cieľov, pretože umožňuje reakciu, ktorá je úmernejšia škodlivosti látok. Zostáva však riziko presunu. Má stredné pozitívne vplyvy na ochranu zdravia a bezpečnosti a nízky vplyv na rozpočet EÚ a národné rozpočty (spojené s presadzovaním). Ďalej má pozitívne vplyvy na hospodárske subjekty na trhu s príslušnými látkami na zákonné použitie, pretože ich činnosť by nebola ovplyvnená reštriktívnymi opatreniami (stredné riziká) a určité možnosti použitia by boli povolené aj v prípade látok s vysokými rizikami. Negatívne vplyvy na základné práva a obchod hospodárskych subjektov na trhu s príslušnými látkami na rekreačné užívanie sú opodstatnené. Táto možnosť je úmerná rizikám, ktoré látky predstavujú a stretla sa s prijateľnosťou zo strany zainteresovaných strán. Pridanie možnosti prijať rozhodnutia EÚ zaviesť reštriktívne opatrenia spotrebiteľského trhu k možnosti zachovať súčasný stav má podobné vplyvy, no ešte intenzívnejšie, pretože rozhodnutie je pre členské štáty záväzné. Táto možnosť je nákladnejšia ako predchádzajúca možnosť, ale aj efektívnejšia v znížení rizika presunu a negatívnych vplyvov škodlivých látok na zdravie a bezpečnosť. Táto možnosť je primeraná a stretla sa s vysokou mierou prijateľnosti zo strany zainteresovaných strán. 6. Uprednostňovaná politická možnosť Porovnávacie hodnotenie vplyvov naznačuje, že nasledujúca kombinácia legislatívnych a nelegislatívnych možností by bola v dosiahnutí cieľov najefektívnejšia: 1. Uľahčenie štrukturálnej spolupráce medzi centrom EMCDDA, výskumnými inštitútmi a forenznými laboratóriami 2. Individuálny prístup podporený informáciami o „inteligentne zoskupenej“ skupine látok 3. Rozhodnutie EÚ na zavedenie dočasných opatrení 4. Zachovanie súčasného stavu spolu s rozhodnutím EÚ podrobujúcim látky reštriktívnym trhovým opatreniam, podporeným správnymi sankciami. Uprednostňovaná možnosť má vysoké pozitívne vplyvy na verejné zdravie a bezpečnosť. Umožňuje rýchlejšie opatrenia EÚ, pretože dočasné opatrenia umožňujú rýchlejšie stiahnutie látok vzbudzujúcich bezprostredné obavy zo spotrebiteľského trhu a skracujú čas potrebný na prijatie reštriktívnych opatrení (prostredníctvom vykonávacích aktov), ktoré sú priamo uplatniteľné. Uprednostňovaná možnosť výrazne zlepšuje schopnosť EÚ predvídať vývoj a poskytovať primerané reakcie na nové psychoaktívne látky. Má pozitívne vplyvy na hospodárske subjekty na trhu s príslušnými látkami na zákonné použitie. Aj keď má z ekonomického hľadiska a z hľadiska základných práv negatívny vplyv na hospodárske subjekty na trhu s príslušnými látkami na rekreačné použitie, tieto negatívne vplyvy sú opodstatnené potrebou riešiť riziká, ktoré látky predstavujú a sú vyvážené pozitívnymi vplyvmi na hospodárske subjekty na trhu s príslušnými látkami na zákonné použitie. Uprednostňovaná možnosť dosahuje správnu rovnováhu medzi potrebou ochraňovať jednotlivcov a spoločnosť pred rizikami, ktoré predstavuje rekreačné užívanie nových psychoaktívnych látok a potrebou znížiť prekážky zákonného obchodu a predísť vzniku takýchto prekážok. Ďalej pomáha lepšie prepojiť trh s príslušnými látkami na zákonné použitie nových psychoaktívnych látok s vnútorným trhom. Tým, že poskytuje lepšie odstupňovaný a nastavený súbor možností, úmerný úrovniam rizík, znižuje negatívne vplyvy reštriktívnych opatrení na hospodárske subjekty a spotrebiteľov. Pozitívne vplyvy tejto politickej možnosti prevažujú nad nákladmi pre rozpočet EÚ a rozpočty členských štátov. Táto možnosť je v súlade so zásadou subsidiarity, pretože je zameraná iba na tie látky, ktoré spôsobujú problémy v celej EÚ, pričom členským štátom ponecháva zodpovednosť za riešenie miestnych problémov. Zároveň je v súlade so zásadou proporcionality, pretože neprekračuje rámec nevyhnutný na dosiahnutie cieľov, keďže poskytuje opatrenia prispôsobené úrovni rizika látok. 7. Monitorovanie a hodnotenie Centrum EMCDDA a Europol budú každý rok podávať správu o vykonávaní tohto nástroja. Komisia bude pravidelne vyhodnocovať jeho vykonávanie, fungovanie, účinnosť, efektívnosť a pridanú hodnotu. Bude iniciovať hodnotenie nástroja každých päť rokov a výsledky predkladať Európskemu parlamentu a Rade, pričom v prípade potreby predloží návrhy na jeho zmenu.